Document ID: 32020D1515

Reference:
20.10.2020
SL
Uradni list Evropske unije
L 348/1
SKLEP SVETA (SZVP) 2020/1515
z dne 19. oktobra 2020
o ustanovitvi Evropske akademije za varnost in obrambo ter razveljavitvi Sklepa (SZVP) 2016/2382
SVET EVROPSKE UNIJE JE –
ob upoštevanju Pogodbe o Evropski uniji ter zlasti členov 28(1) in 42(4) Pogodbe,
ob upoštevanju predloga visokega predstavnika Unije za zunanje zadeve in varnostno politiko,
ob upoštevanju naslednjega:
(1)
Svet je 18. julija 2005 sprejel Skupni ukrep 2005/575/SZVP (1) o ustanovitvi Evropske akademije za varnost in obrambo (v nadaljnjem besedilu: EAVO). Navedeni skupni ukrep je bil nadomeščen dne 23. junija 2008 s Skupnim ukrepom Sveta 2008/550/SZVP (2), ki je bil potem nadomeščen s Sklepom Sveta 2013/189/SZVP (3). Nazadnje je bil Sklep 2013/189/CFSP nadomeščen s Sklepom Sveta (SZVP) 2016/2382 (4).
(2)
Svet je 10. in 11. novembra 2008 sprejel evropsko pobudo za izmenjavo mladih častnikov, ki se zgleduje po programu Erasmus, in soglašal, da se bo delovna skupina za izvajanje sestajala v okviru izvršnega akademskega odbora EAVO.
(3)
Usmerjevalni odbor EAVO (v nadaljnjem besedilu: usmerjevalni odbor) se je 26. junija 2020 dogovoril o priporočilih glede prihodnjih perspektiv EAVO.
(4)
Čeprav bi morali osebje EAVO sestavljati predvsem napoteni nacionalni strokovnjaki, bo morda potrebno na določena kritična delovna mesta zaposliti pogodbeno osebje.
(5)
Na podlagi Sklepa Sveta 2010/427/EU (5) , ki vzpostavlja organizacijo in delovanje Evropske službe za zunanje delovanje (ESZD), bi moral podporo, ki jo je prej EAVO zagotavljal generalni sekretariat Sveta, zdaj zagotavljati ESZD.
(6)
Sklep (SZVP) 2016/2382 bi bilo zato treba razveljaviti –
SPREJEL NASLEDNJI SKLEP:
POGLAVJE I
Ustanovitev, poslanstvo, cilji in naloge
Člen 1
Ustanovitev
Ustanovi se Evropska akademija za varnost in obrambo (EAVO).
Člen 2
Poslanstvo
EAVO zagotavlja usposabljanje in izobraževanje na evropski ravni na področju skupne varnostne in obrambne politike Unije (SVOP) v širšem kontekstu skupne zunanje in varnostne politike (SZVP), da bi razvijala in spodbujala skupno razumevanje SZVP ter SVOP med civilnimi in vojaškimi uslužbenci ter prek svojih dejavnosti usposabljanja in izobraževanja (v nadaljnjem besedilu: dejavnosti usposabljanja in izobraževanja v okviru EAVO) opredeljevala in širila najboljše prakse v zvezi z različnimi vprašanji s področja SZVP ter SVOP.
Člen 3
Cilji
Cilji EAVO so naslednji:
(a)
nadalje krepiti skupno evropsko varnostno in obrambno kulturo v Uniji in spodbujati načela, določena v členu 21(1) Pogodbe o Evropski uniji (PEU), zunaj Unije;
(b)
spodbujati boljše razumevanje SVOP kot bistvenega sestavnega dela SZVP;
(c)
organom Unije zagotavljati usposobljeno osebje, ki lahko učinkovito dela na vseh področjih SVOP v širšem kontekstu SZVP;
(d)
upravam in uslužbencem držav članic zagotavljati usposobljeno osebje z dobrim poznavanjem politik, institucij in postopkov Unije na področju SVOP;
(e)
omogočiti osebju, ki sodeluje v misijah in operacijah v okviru SVOP, skupno razumevanje načel delovanja misij in operacij v okviru SVOP ter občutek skupne evropske identitete;
(f)
zagotavljati usposabljanje in izobraževanje v skladu s potrebami na področju usposabljanja in izobraževanja v misijah in operacijah v okviru SVOP;
(g)
podpirati partnerstva Unije na področju SVOP, zlasti partnerstva tistih držav, ki sodelujejo v misijah v okviru SVOP;
(h)
podpirati civilno krizno upravljanje, tudi na področju preprečevanja konfliktov, ter vzpostaviti ali ohranjati potrebne pogoje za trajnostni razvoj;
(i)
spodbujati evropsko pobudo za izmenjavo mladih častnikov;
(j)
spodbujati raziskave na doktorski ravni na področjih, povezanih s SVOP;
(k)
upravam držav članic in Unije zagotavljati usposobljeno osebje z dobrim poznavanjem politik, institucij, postopkov in dobrih praks Unije na področju kibernetske varnosti in obrambe;
(l)
prispevati k spodbujanju profesionalnih odnosov in stikov med udeleženci usposabljanja in izobraževanja.
Kadar je ustrezno, je treba zagotoviti usklajenost z drugimi dejavnostmi Unije.
Člen 4
Naloge EAVO
1.   Glavne naloge EAVO so v skladu z njenim poslanstvom in cilji organiziranje in vodenje dejavnosti usposabljanja in izobraževanja v okviru EAVO na področju SVOP v širšem kontekstu SZVP.
2.   Dejavnosti usposabljanja in izobraževanja v okviru EAVO vključujejo:
(a)
osnovne in nadaljevalne tečaje za spodbujanje splošnega razumevanja SZVP in SVOP;
(b)
tečaje za razvijanje vodstvenih sposobnosti;
(c)
tečaje za neposredno podporo misijam in operacijam v okviru SVOP, vključno z usposabljanji in izobraževanji pred napotitvijo ter med izvajanjem misije ali operacije;
(d)
tečaje, ki podpirajo partnerstva EU in države, ki sodelujejo v misijah in operacijah SVOP;
(e)
module, ki podpirajo civilno in vojaško usposabljanje in izobraževanje na področju SVOP;
(f)
tečaje, seminarje, programe in konference na področju SVOP za specializirane ciljne skupine ali s posebnim poudarkom;
(g)
skupne module v okviru evropske pobude za izmenjavo mladih častnikov, ki se zgleduje po programu Erasmus; s skupnimi moduli iz te točke bo EAVO tudi podpiral in spodbujal evropske semestre in skupni magistrski študij, čeprav to formalno ni del dejavnosti usposabljanja in izobraževanja v okviru EAVO;
(h)
tečaje na področju kibernetske ozaveščenosti in nadaljevalne tečaje, tudi v podporo misijam in operacijam v okviru SVOP;
(i)
tečaje in seminarje za podpiranje raziskav na doktorski ravni z izmenjavo izkušenj in primerov dobre prakse.
Druge dejavnosti usposabljanja in izobraževanja se izvedejo na podlagi odločitve usmerjevalnega odbora iz člena 9.
3.   Poleg dejavnosti, navedenih v odstavku 2 tega člena, EAVO zlasti:
(a)
spodbuja vzpostavljanje odnosov med ustanovami iz člena 5(1), ki sodelujejo v mreži iz navedenega odstavka (v nadaljnjem besedilu: mreža);
(b)
izvaja in nadalje razvija sistem e-učenja v podporo dejavnostim usposabljanja in izobraževanja na področju SVOP, ki se lahko v izjemnih okoliščinah uporabljajo tudi kot samostojne dejavnosti usposabljanja in izobraževanja;
(c)
razvija in pripravlja učni material za usposabljanje in izobraževanje na področju SVOP, tudi na podlagi obstoječega ustreznega gradiva;
(d)
podpira združenje nekdanjih udeležencev usposabljanja;
(e)
podpira programe izmenjav na področju SVOP med ustanovami za usposabljanje in izobraževanje v državah članicah;
(f)
deluje kot oddelčni administrator modula Schoolmaster v sklopu programskega okolja Goalkeeper in v okviru tega modula zagotavlja prispevke k letnemu programu usposabljanja Unije na področju SVOP;
(g)
deluje kot administrator platforme CD-TXP na ravni Unije za izmenjavo informacij v zvezi z možnostmi usposabljanja na kibernetskem področju;
(h)
nudi podporo pri vodenju usposabljanj in izobraževanj na področju preprečevanja konfliktov, civilnega kriznega upravljanja, vzpostavitve ali ohranjanja potrebnih pogojev za trajnostni razvoj in pobud v zvezi z reformo varnostnega sektorja ter pri spodbujanju kibernetske varnosti in ozaveščanja o hibridnih nevarnostih;
(i)
organizira in vodi letno konferenco mreže, ki združi civilne in vojaške strokovnjake usposabljanja in izobraževanja na področju SZVP ter SVOP iz ustanov usposabljanja in izobraževanja držav članic in ministrstev držav članic ter ustrezne zunanje akterje usposabljanja in izobraževanja, če je to primerno;
(j)
vzdržuje odnose z ustreznimi akterji na področju svobode, varnosti in pravice ter na področju razvoja in sodelovanja, pa tudi z ustreznimi mednarodnimi organizacijami;
(k)
podpira Odbor za civilne vidike kriznega upravljanja in Skupino EU za civilno usposabljanje, tako da vodi in upravlja potne stroške in stroške nastanitve v zvezi z dejavnostmi civilnih koordinatorjev za usposabljanje;
(l)
sodeluje na sejah civilnih in vojaških skupin Unije za usposabljanje, na podlagi njihovih rezultatov izpelje zahteve glede civilnega oziroma vojaškega usposabljanja ter med letnim prednostnim pregledom dejavnosti EAVO in za razvoj učnega načrta EAVO upošteva rezultate analize zahtev; ter
(m)
nadalje razvija, vzdržuje in spodbuja sektorsko ogrodje kvalifikacij za vojaške častnike.
POGLAVJE II
Organizacija
Člen 5
Mreža
1.   EAVO je organizirana kot mreža, ki združuje civilne in vojaške ustanove, višje in visoke šole, akademije, univerze, institucije, centre odločnosti in druge akterje, ki se v Uniji ukvarjajo z varnostno in obrambno politiko in so jih določile države članice, in Inštitut Evropske unije za varnostne študije (EUISS).
EAVO vzpostavlja tesne odnose z institucijami Unije in ustreznimi agencijami Unije, predvsem, vendar ne izključno z:
—
Agencijo Unije za usposabljanje na področju preprečevanja, odkrivanja in preiskovanja kaznivih dejanj (CEPOL),
—
Evropsko agencijo za mejno in obalno stražo (Frontex),
—
Evropsko obrambno agencijo (EDA),
—
Satelitskim centrom Evropske unije (EU Satcen) in
—
Agencijo Evropske unije za sodelovanje na področju preprečevanja, odkrivanja in preiskovanja kaznivih dejanj (Europol).
2.   Mednarodne, medvladne, vladne ali nevladne organizacije lahko, kadar je ustrezno, pridobijo status „pridruženih partneric mreže“, podrobnosti glede tega pa določi usmerjevalni odbor.
3.   EAVO deluje v okviru splošne odgovornosti visokega predstavnika Unije za zunanje zadeve in varnostno politiko (v nadaljnjem besedilu: visoki predstavnik).
Člen 6
Vloga Inštituta Evropske unije za varnostne študije
1.   Inštitut Evropske unije za varnostne študije (EUISS) je del mreže EAVO in sodeluje z njo, tako da v mejah svojih zmogljivosti zagotavlja strokovno znanje in zmogljivosti za nabiranje znanja za dejavnosti usposabljanja v okviru EAVO, tudi s svojimi publikacijami.
2.   EUISS zagotavlja zlasti predavanja analitikov EUISS in prispeva k nadaljnjemu razvoju vsebin na področju e-učenja v okviru EAVO.
3.   EUISS podpira združenje nekdanjih udeležencev EAVO.
Člen 7
Pravna sposobnost
1.   EAVO ima potrebno pravno sposobnost:
(a)
za opravljanje svojih nalog in uresničitev svojih ciljev,
(b)
za sklepanje pogodb in upravnih dogovorov, potrebnih za svoje delovanje, med drugim tudi za napotitve osebja in zaposlovanje pogodbenega osebja, za nabavo opreme, zlasti tehnične,
(c)
za vodenje bančnih računov in
(d)
da je stranka v sodnih postopkih.
2.   Vsakršna odgovornost, ki lahko nastane iz pogodb, sklenjenih s strani EAVO, bo poravnana iz finančnih sredstev, ki so ji na voljo v skladu s členoma 16 in 17.
Člen 8
Sestava
Sestava EAVO je naslednja:
(a)
usmerjevalni odbor, ki je odgovoren za celotno usklajevanje in usmeritev dejavnosti usposabljanja in izobraževanja v okviru EAVO;
(b)
izvršni akademski odbor (v nadaljnjem besedilu: izvršni odbor), ki je odgovoren za kakovost in usklajenost dejavnosti usposabljanja in izobraževanja v okviru EAVO;
(c)
predstojnik EAVO (v nadaljnjem besedilu: predstojnik), ki je edini pravni predstavnik EAVO in je odgovoren za finančno in administrativno upravljanje EAVO ter usmerjevalnemu odboru in izvršnemu odboru pomaga pri organizaciji in upravljanju dejavnosti EAVO;
(d)
sekretariat EAVO (v nadaljnjem besedilu: sekretariat), ki pomaga predstojniku pri opravljanju nalog in zlasti pomaga izvršnemu odboru zagotavljati splošno kakovost in skladnost dejavnosti usposabljanja in izobraževanja v okviru EAVO.
Člen 9
Usmerjevalni odbor
1.   Usmerjevalni odbor je sestavljen iz enega predstavnika, ki ga imenuje vsaka država članica, in je organ odločanja EAVO. Vsakega člana odbora lahko zastopa ali spremlja namestnik.
2.   Člane usmerjevalnega odbora lahko na sejah odbora spremljajo strokovnjaki.
3.   Usmerjevalnemu odboru predseduje predstavnik visokega predstavnika, ki ima ustrezne izkušnje. Usmerjevalni odbor se srečuje vsaj štirikrat letno.
4.   Predstavniki držav, ki pristopajo k Uniji, se lahko udeležijo sej usmerjevalnega odbora kot dejavni opazovalci.
5.   Predstojnik, drugo osebje EAVO, predsednik izvršnega odbora in po potrebi predsedniki različnih sestav tega odbora, pa tudi predstavniki Komisije in drugih institucij Unije, vključno z ESZD, se udeležujejo sej usmerjevalnega odbora, vendar nimajo glasovalne pravice.
6.   Naloge usmerjevalnega odbora so:
(a)
odobriti in redno pregledovati dejavnosti usposabljanja in izobraževanja v okviru EAVO, ki odražajo dogovorjene zahteve na področju usposabljanja in izobraževanja v okviru SVOP;
(b)
odobriti letni akademski program EAVO;
(c)
izbrati in prednostno razvrstiti dejavnosti usposabljanja in izobraževanja v okviru EAVO ter pri tem upoštevati razpoložljive vire v okviru EAVO in opredeljene zahteve na področju usposabljanja in izobraževanja;
(d)
izbrati države članice, ki gostijo dejavnosti usposabljanja in izobraževanja v okviru EAVO, in ustanove, ki te dejavnosti izvajajo;
(e)
odločati o možnosti tretjih držav, da sodelujejo pri nekaterih dejavnostih usposabljanja in izobraževanja EAVO v okviru splošnega političnega okvira, ki ga ustanovi Politični in varnostni odbor;
(f)
sprejeti učni načrt za vse dejavnosti usposabljanja in izobraževanja v okviru EAVO;
(g)
pregledovati poročila o oceni tečajev;
(h)
pregledati splošno letno poročilo o dejavnostih usposabljanja in izobraževanja v okviru EAVO ter v zvezi s tem sprejeti priporočila, ki se posredujejo ustreznim telesom Sveta;
(i)
zagotavljati splošne smernice za delo izvršnega odbora;
(j)
imenovati predsednike izvršnega odbora in različnih sestav tega odbora;
(k)
sprejemati potrebne odločitve v zvezi z delovanjem EAVO, če pristojnost za sprejemanje teh odločitev ni dodeljena drugim organom;
(l)
odobravati letni proračun in kakršne koli spremembe proračuna na podlagi predlogov predstojnika;
(m)
odobravati letne računovodske izkaze in dajati razrešnice predstojniku;
(n)
odobravati dodatna pravila, ki se uporabljajo za odhodke, ki jih upravlja EAVO;
(o)
odobravati kakršne koli finančne in/ali tehnične dogovore s Komisijo, ESZD, agencijo Unije ali državo članico, povezane s financiranjem in/ali izvrševanjem odhodkov EAVO;
(p)
prispevati k postopku izbire predstojnika, kot je opredeljeno v členu 11(3);
(q)
oceniti izvajanje nalog predstojnika, kar zadeva morebitno podaljšanje njegovega mandata, kot je navedeno v členu 11(4).
7.   Usmerjevalni odbor odobri svoj poslovnik.
8.   Usmerjevalni odbor odloča s kvalificirano večino, kot je opredeljeno v členu 16(4) PEU, razen v primeru, določenem v členu 2(6) finančnih pravil, ki se uporabljajo za odhodke, ki jih financira EAVO, in za njihovo financiranje, ki so določena v Prilogi k temu sklepu (v nadaljnjem besedilu: finančna pravila).
Člen 10
Izvršni akademski odbor
1.   Izvršni odbor sestavljajo visoki predstavniki civilnih in vojaških ustanov ter drugih akterjev, ki jih države članice določijo za podporo izvajanja dejavnosti usposabljanja in izobraževanja v okviru EAVO, in direktor EUISS ali njegov predstavnik.
2.   Predsednika izvršnega odbora izmed njegovih članov imenuje usmerjevalni odbor.
3.   Predstavniki Komisije in ESZD so vabljeni na seje izvršnega odbora.
4.   Visoki predstavniki pridruženih partnerjev mreže so vabljeni, da se udeležujejo sej izvršnega odbora kot opazovalci.
5.   Na seje izvršnega odbora so kot opazovalci lahko vabljeni tudi akademski strokovnjaki in visoki uradniki iz Unije in nacionalnih institucij. K sodelovanju na sejah izvršnega odbora so lahko po potrebi in za vsak primer posebej povabljeni akademski strokovnjaki in visoki uradniki, ki so predstavniki ustanov, ki niso včlanjene v mrežo.
6.   Naloge izvršnega odbora so:
(a)
dajanje znanstvenih nasvetov in priporočil usmerjevalnemu odboru;
(b)
izvajanje dogovorjenih letnih akademskih programov preko mreže;
(c)
nadzor sistema za e-učenje;
(d)
priprava učnega načrta za vse dejavnosti usposabljanja in izobraževanja v okviru EAVO;
(e)
skrb za splošno usklajevanje dejavnosti usposabljanja in izobraževanja v okviru EAVO med vsemi ustanovami;
(f)
pregled standardov dejavnosti usposabljanja in izobraževanja, izvedenih v preteklem akademskem letu;
(g)
zagotavljanje predlogov usmerjevalnemu odboru za dejavnosti usposabljanja in izobraževanja v naslednjem akademskem letu;
(h)
zagotavljanje sistematične ocene vseh dejavnosti usposabljanja in izobraževanja EAVO in odobravanje ocenjevalnih poročil usposabljanj;
(i)
prispevanje k osnutku splošnega letnega poročila o dejavnostih EAVO;
(j)
podpora pri izvajanju evropske pobude za izmenjavo mladih častnikov, ki se zgleduje po programu Erasmus.
7.   Da bi izpolnil svoje naloge, se lahko izvršni odbor sestaja v različnih projektno usmerjenih sestavah. Izvršni odbor sestavi pravila in ureditve za oblikovanje in delovanje teh sestav, s katerimi se mora strinjati usmerjevalni odbor. Vsaka sestava vsaj enkrat letno poroča skupnemu izvršnemu odboru o svojih dejavnostih; mandat teh sestav se lahko po enem letu podaljša.
8.   Izvršni odbor in njegove posamezne sestave podpirajo in jim pomagajo člani sekretariata. Ti člani se udeležujejo sej, vendar nimajo glasovalne pravice. Če ni mogoče določiti drugega kandidata, lahko član hkrati tudi vodi sejo.
9.   Usmerjevalni odbor sprejme poslovnik izvršnega odbora in vseh njegovih sestav.
Člen 11
Predstojnik EAVO
1.   Predstojnik zlasti:
(a)
odgovarja za dejavnosti EAVO,
(b)
edini pravno zastopa EAVO,
(c)
odgovarja za finančno in administrativno upravljanje EAVO,
(d)
svetuje usmerjevalnemu in izvršnemu odboru in podpira njuno delo ter
(e)
deluje kot predstavnik EAVO za dejavnosti usposabljanja in izobraževanja v okviru mreže in zunaj nje.
2.   Za delovno mesto predstojnika lahko kandidirajo osebe s priznanim strokovnim znanjem in dolgoletnimi izkušnjami na področju usposabljanja in izobraževanja. Države članice lahko predlagajo svoje kandidate za delovno mesto predstojnika. Za to mesto lahko kandidirajo zaposleni v institucijah Unije in ESZD v skladu z veljavnimi pravili.
3.   Predizbirni postopek se opravi pod odgovornostjo visokega predstavnika. Predizbirno komisijo sestavljajo trije predstavniki ESZD. Vodi jo predsednik usmerjevalnega odbora. Na podlagi rezultatov predizbirnega postopka visoki predstavnik navedenemu odboru predloži priporočilo s seznamom vsaj treh kandidatov, ki so v ožjem izboru, in v katerem je upoštevan prednostni vrstni red, ki ga določi predizbirna komisija. Vsaj polovica kandidatov na ožjem seznamu mora biti iz držav članic. Kandidati med izbirnim postopkom predstavijo svojo vizijo delovanja EAVO navedenemu odboru, ki nato pozove države članice, naj določijo vrstni red v pisnem tajnem glasovanju. Predstojnika imenuje visoki predstavnik kot člana osebja ESZD za obdobje največ treh let.
4.   Usmerjevalni odbor pred koncem obdobja iz odstavka 3 oceni opravljanje nalog predstojnika, zlasti glede na cilje, zastavljene v viziji, ki je bila predstavljena med izbirnim postopkom. Navedeni odbor nato na podlagi te ocene predlaga, da se mandat aktualnega predstojnika podaljša ali pa se začne nov izbirni postopek za izbiro novega predstojnika. V slednjem primeru se aktualni predstojnik za to delovno mesto ne more prijaviti. Celotni mandat predstojnika v primeru podaljšanja ne presega petih let.
5.   Naloge predstojnika so zlasti:
(a)
stori vse potrebno, vključno s sprejemanjem notranjih upravnih navodil in objavljanjem obvestil, za zagotovitev učinkovitega delovanja dejavnosti EAVO;
(b)
sestavi predhodni osnutek letnega poročila EAVO in predhodni osnutek delovnega programa, ki se predložita usmerjevalnemu odboru na podlagi predlogov, ki jih je predložil izvršni odbor;
(c)
usklajuje izvajanje delovnega programa EAVO;
(d)
vzdržuje stike s pristojnimi organi v državah članicah;
(e)
vzdržuje stike z ustreznimi zunanjimi izobraževalnimi akterji na področju SZVP in SVOP;
(f)
po potrebi sklepa tehnične dogovore o dejavnostih usposabljanja in izobraževanja v okviru EAVO z ustreznimi organi in izobraževalnimi akterji na področju SZVP in SVOP;
(g)
izvaja vse preostale naloge, ki mu jih dodeli usmerjevalni odbor.
6.   Predstojnik je odgovoren za finančno in administrativno upravljanje EAVO ter zlasti:
(a)
oblikuje vse predloge proračunov in jih predloži usmerjevalnemu odboru;
(b)
sprejema proračune, potem ko jih odobri usmerjevalni odbor;
(c)
deluje kot odredbodajalec za proračun EAVO;
(d)
odpre enega ali več bančnih računov v imenu EAVO;
(e)
se pogaja, usmerjevalnemu odboru predloži in s Komisijo, ESZD ali državami članicami sklepa kakršne koli finančne in/ali tehnične dogovore, povezane s financiranjem in/ali izvrševanjem odhodkov EAVO;
(f)
s pomočjo izbirne komisije izbira osebje sekretariata;
(g)
se v imenu EAVO pogaja in podpisuje vsa pisma v zvezi z dodeljevanjem osebja sekretariatu EAVO;
(h)
se v imenu EAVO pogaja o vseh pogodbenih zaposlitvah osebja, ki so plačane iz proračuna EAVO, ter te pogodbe tudi podpiše;
(i)
na splošno predstavlja EAVO za namene vseh pravnih aktov s finančnimi posledicami;
(j)
usmerjevalnemu odboru predloži letne računovodske izkaze EAVO.
7.   Predstojnik za svoje delo odgovarja usmerjevalnemu odboru.
Člen 12
Sekretariat EAVO
1.   Sekretariat pomaga predstojniku pri izvrševanju nalog predstojnika.
2.   Sekretariat usmerjevalnemu odboru, izvršnemu odboru in njegovim sestavam ter ustanovam zagotavlja podporo pri vodenju, usklajevanju in organizaciji dejavnosti usposabljanja in izobraževanja v okviru EAVO.
3.   Sekretariat podpira izvršni odbor, saj zagotavlja splošno kakovost in skladnost dejavnosti izobraževanja in usposabljanja v okviru EAVO in skrbi za to, da ostajajo usklajene z razvojem politik Unije. Zlasti pomaga zagotavljati, da so vse faze izvajanja dejavnosti usposabljanja in izobraževanja – od priprave učnega načrta in vsebine do metodološkega pristopa – v skladu z najvišjimi možnimi standardi.
4.   Vsaka ustanova, ki sestavlja mrežo EAVO, določi osebo za stike s sekretariatom, ki se ukvarja z zadevami, povezanimi z organiziranjem dejavnosti usposabljanja in izobraževanja EAVO.
5.   Sekretariat tesno sodeluje s Komisijo in ESZD.
Člen 13
Osebje EAVO
1.   Osebje EAVO sestavljajo:
(a)
uslužbenci, ki jih institucije Unije, ESZD in agencije Unije napotijo v EAVO;
(b)
nacionalni strokovnjaki, ki jih države članice napotijo v EAVO;
(c)
pogodbeno osebje, kadar ni imenovan noben nacionalni strokovnjak ter po odobritvi usmerjevalnega odbora.
2.   EAVO lahko sprejme pripravnike in gostujoče sodelavce.
3.   O številu zaposlenih odloča usmerjevalni odbor, ko razpravlja o proračunu za naslednje leto, biti pa mora jasno povezano s številom dejavnosti usposabljanja in izobraževanja v okviru EAVO ter drugih nalog, kot je opredeljeno v členu 4.
4.   Sklep visokega predstavnika o pravilih, ki se uporabljajo za nacionalne strokovnjake, napotene v ESZD se smiselno uporablja za nacionalne strokovnjake, ki jih v EAVO napotijo države članice. Za osebje, ki ga v EAVO napotijo institucije Unije, vključno s pogodbenim osebjem, ki je plačano iz proračuna EAVO, se uporabljajo kadrovski predpisi za uradnike Evropske unije in pogoji za zaposlitev drugih uslužbencev Evropske unije (6).
5.   Usmerjevalni odbor na predlog visokega predstavnika opredeli pogoje, kolikor je to potrebno, ki se uporabljajo za pripravnike in gostujoče sodelavce.
6.   Osebje EAVO ne more v imenu EAVO sklepati pogodb ali sprejeti kakršnih koli finančnih obveznosti brez predhodnega pisnega dovoljenja predstojnika.
POGLAVJE III
Financiranje
Člen 14
Donacije za dejavnosti usposabljanja in izobraževanja
1.   Vse stroške v zvezi s svojim sodelovanjem z EAVO, vključno s plačami, dodatki, potnimi stroški, dnevnicami in stroški, povezanimi z organizacijsko in upravno podporo dejavnostim usposabljanja in izobraževanja EAVO, krijejo sodelujoče države članice, institucija, agencije in ustanove Unije ter ESZD.
2.   Vsak udeleženec dejavnosti usposabljanja in izobraževanja v okviru EAVO krije vse stroške, povezane s svojo udeležbo.
Člen 15
Podpora ESZD
1.   ESZD krije stroške, ki nastanejo zaradi oddaje prostorov predstojniku in sekretariatu, med drugim tudi stroške informacijske tehnologije ter stroške napotitve predstojnika in enega pomočnika sekretariatu.
2.   ESZD zagotovi EAVO potrebno upravno podporo pri zaposlovanju in upravljanju osebja ter izvrševanju proračuna.
Člen 16
Prispevek iz splošnega proračuna Evropske unije
1.   EAVO prejme letni ali večletni prispevek iz splošnega proračuna Evropske unije. Ta prispevek lahko vključuje zlasti stroške za podporo dejavnostim usposabljanja in izobraževanja ter stroške za nacionalne strokovnjake, ki jih države članice napotijo v EAVO, ter za največ enega člana pogodbenega osebja.
2.   Referenčni finančni znesek za kritje odhodkov EAVO v obdobju od 1. januarja 2021 do 31. decembra 2021 znaša 2 055 156
Referenčni finančni znesek, namenjen za kritje odhodkov EAVO za nadaljnja obdobja, določi Svet.
3.   Po odločitvi Sveta iz odstavka 2 predstojnik s Komisijo v pogajanjih doseže dogovor o finančnem sporazumu.
Člen 17
Prostovoljni prispevki
1.   Za financiranje posebnih dejavnosti lahko EAVO prejme in upravlja prostovoljne prispevke držav članic in ustanov ali drugih darovalcev. Te prispevke EAVO posebej namensko razporedi.
2.   O tehničnih dogovorih v zvezi s prispevki iz odstavka 1 se pogaja predstojnik.
Člen 18
Izvajanje projektov
1.   EAVO lahko prijavi raziskave in druge projekte na področju SZVP. EAVO lahko deluje kot koordinatorica projekta ali sodelujoča v projektu. Predstojnik je lahko imenovan za člana „svetovalnega odbora“ takega projekta. Predstojnik lahko to nalogo prenese na enega od predsednikov sestav izvršnega odbora ali na člana sekretariata.
2.   Prispevke iz teh projektov je treba prikazati v spremenjenem proračunu EAVO in uporabiti v skladu z nalogami in cilji EAVO.
Člen 19
Finančna pravila
Za odhodke, ki jih financira EAVO, in za financiranje teh odhodkov veljajo finančna pravila.
POGLAVJE IV
Druge določbe
Člen 20
Udeležba pri dejavnostih usposabljanja in izobraževanja v okviru EAVO
1.   Vse dejavnosti usposabljanja in izobraževanja v okviru EAVO so na voljo državljanom vseh držav članic in držav pristopnic. Ustanove, ki organizirajo in vodijo dejavnosti usposabljanja, zagotovijo, da to načelo velja brez izjeme.
2.   V dejavnostih usposabljanja in izobraževanja v okviru EAVO lahko načeloma sodelujejo tudi državljani držav kandidatk za pristop k Uniji in, kjer je primerno, državljani tretjih držav, pa tudi organizacije, zlasti v dejavnostih usposabljanja in izobraževanja iz točke (d) člena 4(2).
3.   Udeleženci so civilni, diplomatski, policijski in vojaški uslužbenci, ki se ukvarjajo z različnimi vidiki na področju SVOP in SZVP, pa tudi strokovnjaki, ki bodo napoteni v misije ali operacije v okviru SVOP.
K udeležbi pri dejavnostih usposabljanja in izobraževanja v okviru EAVO so lahko med drugim vabljeni predstavniki mednarodnih in nevladnih organizacij, akademskih institucij in medijev ter gospodarstva.
4.   Udeležencu, ki zaključi program EAVO, se dodeli spričevalo s podpisom visokega predstavnika. Pogoje za izdajo spričevala bo redno preučeval usmerjevalni odbor. Spričevalo priznajo države članice in institucije Unije.
Člen 21
Sodelovanje
EAVO sodeluje z mednarodnimi organizacijami in drugimi ustreznimi akterji, kot so nacionalne ustanove za usposabljanje in izobraževanje v tretjih državah, zlasti tiste iz člena 5(2), vendar ne izključno, ter uporablja njihovo strokovno znanje.
Člen 22
Varnostni predpisi
Za EAVO velja Sklep Sveta 2013/488/EU (7).
POGLAVJE V
Končne določbe
Člen 23
Kontinuiteta
Pravila in predpisi, sprejeti za izvajanje Sklepa (SZVP) 2016/2382, ostanejo v veljavi za izvajanje tega sklepa, kolikor so skladni s tem sklepom in dokler se ne spremenijo ali razveljavijo.
Člen 24
Razveljavitev
Sklep (SZVP) 2016/2382 se razveljavi.
Člen 25
Pregled
1.   Predstojnik najpozneje 20. oktobra 2024 začne pregled dejavnosti usposabljanja in izobraževanja ter se pri tem posvetuje z vsemi deležniki.
2.   Pregled se predloži usmerjevalnemu odboru.
Člen 26
Začetek veljavnosti
Ta sklep začne veljati na dan sprejetja.
Člen 27
Objava
Ta sklep se objavi v Uradnem listu Evropske unije.
V Luxembourgu, 19. oktobra 2020
Za Svet
Predsednica
J. KLOECKNER
(1)  Skupni ukrep Sveta 2005/575/SZVP z dne 18. julija 2005 o ustanovitvi Evropske akademije za varnost in obrambo (EAVO) (UL L 194, 26.7.2005, str. 15).
(2)  Skupni ukrep Sveta 2008/550/SZVP z dne 23. junija 2008 o ustanovitvi Evropske akademije za varnost in obrambo (EAVO) in razveljavitvi Skupnega ukrepa 2005/575/SZVP (UL L 176, 4.7.2008, str. 20).
(3)  Sklep Sveta 2013/189/SZVP z dne 22. aprila 2013 o ustanovitvi Evropske akademije za varnost in obrambo (EAVO) in razveljavitvi Skupnega ukrepa 2008/550/SZVP (UL L 112, 24.4.2013, str. 22).
(4)  Sklep Sveta (SZVP) 2016/2382 z dne 21. decembra 2016 o ustanovitvi Evropske akademije za varnost in obrambo (EAVO) in razveljavitvi Sklepa 2013/189/SZVP(UL L 352, 23.12.2016, str. 60).
(5)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).
(6)  Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter uvedbi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).
(7)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (OJ L 274, 15.10.2013, str. 1).
PRILOGA
FINANČNA PRAVILA, KI SE UPORABLJAJO ZA ODHODKE, KI JIH FINANCIRA EAVO, IN ZA NJIHOVO FINANCIRANJE
Člen 1
Proračunska načela
1.   Proračun EAVO, izražen v eurih, je akt, s katerim se za vsako proračunsko leto določijo in odobrijo vsi prihodki in odhodki, ki jih financira EAVO.
2.   Proračunski prihodki in odhodki so uravnoteženi.
3.   Vsakršni prihodki ali odhodki, ki jih financira EAVO, se lahko izvedejo le tako, da se razporedijo v proračunske postavke v proračunu EAVO.
Člen 2
Sprejetje proračuna
1.   Predstojnik vsako leto pripravi predlog proračuna za prihodnje proračunsko leto, ki se začne 1. januarja in konča 31. decembra istega leta. Predlog proračuna vključuje odobritve, ocenjene kot potrebna za pokritje odhodkov, ki jih financira EAVO, v zadevnem obdobju, in napoved prihodkov, predvidenih za pokritje teh odhodkov.
2.   Odobritve se glede na vrsto ali namen ustrezno razporedijo po poglavjih in členih. Predlog vsebuje podrobne opombe za posamezne člene.
3.   Prihodki zajemajo prostovoljne prispevke držav članic ali drugih darovalcev ter letni prispevek iz splošnega proračuna Evropske unije.
4.   Predstojnik do 31. marca predloži natančno poročilo o proračunu za preteklo proračunsko leto. Predlog proračuna za naslednje proračunsko leto predstojnik predloži usmerjevalnemu odboru do 31. julija.
5.   Usmerjevalni odbor odobri predlog proračuna do 31. oktobra.
6.   Kadar EAVO prejme večletni prispevek iz splošnega proračuna Evropske unije, usmerjevalni odbor soglasno odobri letni proračun.
Člen 3
Prerazporeditev odobritev
Prerazporeditve odobritev med proračunskimi vrsticami ali proračunskimi postavkami prispevka iz člena 16, ki v nepredvidenih okoliščinah ne presegajo 25 % teh proračunskih vrstic ali postavk, lahko določi predstojnik, ki o takih prerazporeditvah redno obvešča usmerjevalni odbor. Prerazporeditve odobritev med proračunskimi vrsticami ali postavkami, ki presegajo 25 % proračunskih vrstic ali postavk, se v obliki spremenjenega proračuna EAVO predložijo v odobritev usmerjevalnemu odboru.
Člen 4
Prenos odobritev
1.   Odobritve, potrebne za pokritje pravnih obveznosti, prevzetih do 31. decembra posameznega proračunskega leta, se prenesejo v naslednje proračunsko leto.
2.   Odobritve iz prostovoljnih prispevkov se prenesejo v naslednje proračunsko leto.
3.   Odobritve iz projektov se prenesejo v naslednje proračunsko leto.
4.   Predstojnik lahko s soglasjem usmerjevalnega odbora v naslednje proračunsko leto prenese tudi druge odobritve.
5.   Preostale odobritve se ob koncu proračunskega leta prekličejo.
Člen 5
Izvrševanje proračuna in upravljanje osebja
EAVO za izvrševanje proračuna in upravljanje osebja v čim večji meri uporablja obstoječe upravne strukture Unije, zlasti ESZD.
Člen 6
Bančni računi
1.   Vsi bančni računi EAVO se odprejo pri prvorazrednih finančnih institucijah, ki imajo glavni sedež v državi članici, in sicer kot tekoči ali kratkoročni računi v eurih.
2.   Nobenega od bančnih računov EAVO se ne sme prekoračiti.
Člen 7
Plačila
Za vsakršno plačilo z bančnega računa EAVO je potreben skupni podpis predstojnika in še enega člana osebja EAVO.
Člen 8
Računovodstvo
1.   Predstojnik zagotovi, da so računovodski izkazi, ki prikazujejo prihodke, odhodke in popis premoženja EAVO, vodeni v skladu z mednarodno sprejetimi računovodskimi standardi za javni sektor.
2.   Predstojnik predloži usmerjevalnemu odboru letne računovodske izkaze za določeno proračunsko leto skupaj z natančnim poročilom iz člena 2(4) teh finančnih pravil najpozneje do 31. marca naslednjega leta.
3.   Računovodske storitve lahko po potrebi opravi zunanji izvajalec.
Člen 9
Revizija
1.   Revizijski pregled računovodskih izkazov EAVO se opravi vsako leto.
2.   Potrebne revizijske storitve opravi zunanji izvajalec.
3.   Revizijska poročila so na voljo usmerjevalnemu odboru skupaj z natančnim poročilom iz člena 2(4) teh finančnih pravil.
Člen 10
Razrešnica
1.   Usmerjevalni odbor na podlagi natančnega poročila, letnih računovodskih izkazov in letnega revizijskega poročila odloči, ali se predstojniku podeli razrešnica v zvezi z izvrševanjem proračuna EAVO.
2.   Predstojnik stori vse potrebno, da izpolni pričakovanja usmerjevalnega odbora in omogoči podelitev razrešnice, ter ukrepa v skladu z morebitnimi ugotovitvami iz sklepa o podelitvi razrešnice.

Summary:
Evropska akademija za varnost in obrambo
Evropska akademija za varnost in obrambo
 
POVZETEK:
Sklep (SZVP) 2020/1515 o ustanovitvi Evropske akademije za varnost in obrambo
KAJ JE NAMEN TEGA SKLEPA?
S sklepom se ustanovi Evropska akademija za varnost in obrambo (EAVO), ki si prizadeva razvijati in spodbujati skupno razumevanje skupne varnostne in obrambne politike (SVOP) in skupne zunanje in varnostne politike (SZVP) Evropske unije (EU) med civilnimi in vojaškimi uslužbenci prek svojih dejavnosti usposabljanja in izobraževanja.
KLJUČNE TOČKE
Cilji
EAVO ima številne cilje, kot so:nadalje krepiti skupno evropsko varnostno in obrambno kulturo v EU in spodbujati načela, določena v členu 21 Pogodbe o Evropski uniji; spodbujati boljše razumevanje SVOP kot bistvenega sestavnega dela SZVP; upravam držav članic EU zagotavljati osebje z dobrim poznavanjem politik, institucij in postopkov EU na področju SVOP; omogočiti osebju, ki sodeluje v misijah in operacijah v okviru SVOP, skupno razumevanje načel delovanja ter občutek skupne evropske identitete; zagotavljati usposabljanje in izobraževanje v skladu s potrebami v misijah in operacijah v okviru SVOP; podpirati partnerstva EU na področju SVOP, zlasti s tistimi državami, ki sodelujejo v misijah v okviru SVOP; podpirati civilno krizno upravljanje, tudi na področju preprečevanja konfliktov, ter vzpostaviti ali ohranjati potrebne pogoje za trajnostni razvoj; spodbujati evropsko pobudo za izmenjavo mladih častnikov; prispevati k spodbujanju profesionalnih odnosov in stikov med udeleženci.Naloge EAVO
Glavna naloga EAVO je zagotavljati usposabljanje in izobraževanje. Sklep določa številne posebne naloge, ki vključujejo:osnovne in nadaljevalne tečaje za spodbujanje splošnega razumevanja SZVP in SVOP; tečaje za razvijanje vodstvenih sposobnosti; tečaje za neposredno podporo misijam in operacijam v okviru SVOP, vključno z usposabljanji in izobraževanji pred napotitvijo ter med izvajanjem misije ali operacije; tečaje, ki podpirajo partnerstva EU in države, ki sodelujejo v misijah in operacijah SVOP; module, ki podpirajo civilno in vojaško usposabljanje in izobraževanje na področju SVOP; tečaje, seminarje, programe in konference na področju SVOP za specializirane ciljne skupine; skupne module v okviru evropske pobude za izmenjavo mladih častnikov, ki se zgleduje po programu Erasmus+; tečaje na področju kibernetske ozaveščenosti in nadaljevalne tečaje, tudi v podporo misijam in operacijam v okviru SVOP; tečaje in seminarje za podpiranje raziskav na doktorski ravni z izmenjavo izkušenj in primerov dobre prakse.Mreža
EAVO je organizirana kot mreža različnih izobraževalnih institucij, vključno s tistimi, ki se v EU ukvarjajo z varnostno in obrambno politiko in so jih določile države članice, in Inštitut Evropske unije za varnostne študije. EAVO je tesno povezan z več institucijami in agencijami EU, vključno z:Evropsko agencijo za mejno in obalno stražo – Uredba (EU) 2019/1896, glej povzetek; Agencijo EU za sodelovanje na področju preprečevanja, odkrivanja in preiskovanja kaznivih dejanj (Europol) – Uredba (EU) 2016/794, glej povzetek; Agencijo EU za usposabljanje na področju preprečevanja, odkrivanja in preiskovanja kaznivih dejanj – Uredba (EU) 2015/2219, glej povzetek; Evropsko obrambno agencijo – Sklep (SZVP) 2015/1835, glej povzetek; Satelitskim centrom Evropske unije – Sklep 2014/401/SZVP, glej povzetek.EAVO deluje v okviru splošne odgovornosti visokega predstavnika Unije za zunanje zadeve in varnostno politiko.
OD KDAJ SE TA SKLEP UPORABLJA?
Uporablja se od 19. oktobra 2020. Sklep Sveta (SZVP) 2020/1515 razveljavlja Sklep Sveta (SZVP) 2016/2382.
OZADJE
Več informacij je na voljo na strani:Evropska akademija za varnost in obrambo (Evropska komisija).
GLAVNI DOKUMENT
Sklep Sveta (SZVP) 2020/1515 z dne 19. oktobra 2020 o ustanovitvi Evropske akademije za varnost in obrambo ter razveljavitvi Sklepa (SZVP) 2016/2382 (UL L 348, 20.10.2020, str. 1–14).
Nadaljnje spremembe Sklepa (SZVP) 2020/1515 so vključene v izvirni dokument. Ta prečiščena različica ima samo dokumentarno vrednost.
POVEZANI DOKUMENTI
Uredba (EU) 2019/1896 Evropskega parlamenta in Sveta z dne 13. novembra 2019 o evropski mejni in obalni straži ter razveljavitvi uredb (EU) št. 1052/2013 in (EU) 2016/1624 (UL L 295, 14.11.2019, str. 1–131).
Prečiščena različica Pogodbe o Evropski uniji – Naslov V – Splošne določbe o zunanjem delovanju Unije in posebne določbe o skupni zunanji in varnostni politiki – Poglavje 2 – Posebne določbe o skupni zunanji in varnostni politiki – Oddelek 1 – Skupne določbe – Člen 28 (prejšnji člen 14 PEU) (UL C 202, 7.6.2016, str. 32).
Prečiščena različica Pogodbe o Evropski uniji – Naslov V – Splošne določbe o zunanjem delovanju Unije in posebne določbe o skupni zunanji in varnostni politiki – Poglavje 2 – Posebne določbe o skupni zunanji in varnostni politiki – Oddelek 2 – Določbe o skupni varnostni in obrambni politiki – Člen 42 (prejšnji člen 17 PEU) (UL C 202, 7.6.2016, str. 38–39).
Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53–114).
Uredba (EU) 2015/2219 Evropskega parlamenta in Sveta z dne 25. novembra 2015 o Agenciji Evropske unije za usposabljanje na področju preprečevanja, odkrivanja in preiskovanja kaznivih dejanj (CEPOL) ter nadomestitvi in razveljavitvi Sklepa Sveta 2005/681/PNZ (UL L 319, 4.12.2015, str. 1–20).
Sklep Sveta (SZVP) 2015/1835 z dne 12. oktobra 2015 o določitvi statuta, sedeža in načina delovanja Evropske obrambne agencije (UL L 266, 13.10.2015, str. 55–74).
Glej prečiščeno različico.
Sklep Sveta 2014/75/SZVP z dne 10. februarja 2014 o Inštitutu Evropske unije za varnostne študije (UL L 41, 12.2.2014, str. 13–17).
Zadnja posodobitev 08.12.2021